Ilustracija: Index (FaH)

"ZLATKO HASANBEGOVIĆ prvi je HDZ-ov ministar kulture u posljednjih 15 godina koji je prestao novcem poreznih obveznika financirati lijevo-liberalne udruge, medije i "kulturne" projekte koji su uništavali hrvatsku kulturu, a kako bi osigurao da ga ne napadaju", tvrdi čelnica nevladine organizacije U ime obitelji Željka Markić koja je nezadovoljna što se mandatar Vlade Andrej Plenković odrekao njenog bivšeg suradnika i člana udruge Zlatka Hasanbegovića.

Plenković se odrekao Hasanbegovića zbog taštine!?

Markić tvrdi da su na Hasanbegovića udruženim naporima obrušili SDP, HNS, "satelit Beljak te o njima ovisne udruge i većina medija". Čelnica udruge U ime obitelji tvrdi kako svi oni večeras slave jer je Plenković izabrao Hasanbegovićevu suprotnost.

"Da pobrojim samo neke moguće razloge zbog kojih bi mandatar odabrao ministricu kulture s kojom je oduševljena oporba, a nezadovoljan velik dio onih koji su mu omogućili da postane mandatar: 1. Mandatar se ne slaže s anti-korupcijskim i anti-totalitarnim potezima bivšeg ministra 2. Mandatarova taština nije mogla podnijeti da mu zbog Zlatka Hasanbegovića mediji lijepe etiketu "desničara" 3. Mandatar je udovoljio Pupovčevu zahtjevu da Hasanbegović ne bude ministar kulture 4. Mandatar dijeli stavove Nine Obuljen o Domovinskom ratu i šire 5. Mandatar je ministra kulture birao na temelju želja francuskog veleposlanstva...", analizira Markić što je sve moglo poći po zlu kod Hasanbegovićeva neulaska u Vladu. Tako kažu da su razlozi "sve jedan gori od drugog".

Hasanbegović nije imao najviše preferencijalnih glasova

"Jedno je sigurno - micanjem iz vlade ministra s najviše preferencijalnih glasova koji je jedini, na institucionalni način krenuo rješavati korupciju u svom resoru - mandatar je dao potpuno novo značenje riječi - vjerodostojnost. Čijeg je to povjerenja bio dostojan Andrej Plenković?", piše Markić na svom službenom Facebook profilu.

Naravno, Markić je izrekla laž. Hasanbegović nije ministar s najviše preferencijalnih glasova. Više od njega imali su Zdravko Marić i Miro Kovač. Tako je Hasanbegović imao 11.898 glasova, a Kovač, koji također nije ušao Vladu imao je 12.751 glas. Marić je daleko ispred njih s više od 18 tisuća glasova. Ako se gledaju članovi Vlade, tada Hasanbegović stoji još lošije. Božo Petrov potpredsjednik Vlade imao je 19.481 glas.

I Beljak imao više glasova od Hasanbegovića

Sveukupno gledajući Hasanbegović je tek na 23-ećem mjestu po broju preferencijalnih glasova, a mnogi budući članovi Vlade daleko su ispred njega. Andrej Plenković je imao 33.265 glasova, Krstičević 32573, Goran Marić 15805, Milan Kujundžić 14.008, Davor Ivo Stier 12845. Štoviše, više preferencijalnih glasova od Hasanbegovića imao i Krešo Beljak iz HSS-a. Beljak je imao 11.992 glasa., piše Crol

1. Zoran Milanović – 42.265 (SDP)

2. Andrej Plenković – 33.265 (HDZ)

3. Damir Krstičević – 32.573 (HDZ)

4. Boris Lalovac – 20.915 (SDP)

Tekst se nastavlja ispod oglasa

5. Siniša Hajdaš Dončić – 20.904 (SDP)

6. Milanka Opačić – 20.677 (SDP)

7. Božo Petrov – 19.481 (Most)

8. Ranko Ostojić – 19.449 (SDP)

9. Zdravko Marić – 18.405 (HDZ)

10. Anka Mrak Taritaš – 16.335 (HNS)

11. Milorad Pupovac - 16.166 (SDSS)

12. Goran Marić – 15.805 (HDZ)

13. Matija Posavec – 14.835 (HNS)

14. Milan Kujundžić - 14.008 (HDZ)

15. Gordan Maras – 13.339 (SDP)

16. Boris Miletić – 13.187 (IDS)

17. Željko Jovanović – 12.937 (SDP)

18. Davor Ivo Stier – 12.845 (HDZ)

19. Miro Kovač – 12.751 (HDZ)

20. Milorad Batinić – 12.535 (HNS)

21. Peđa Grbin – 12.442 (SDP)

22. Krešo Beljak – 11.992 (HSS)

23. Zlatko Hasanbegović – 11.898 (HDZ)